แบงก์จับตาโรงแรม เชื่อกระทบระยะสั้น
แบงก์ชี้บึ้มกระทบตรงท่องเที่ยว เตรียมแผนรองรับไว้แล้ว คาดมีผลแค่ระยะสั้น
19 ส.ค. 2558

แบงก์ชี้บึ้มกระทบตรงท่องเที่ยว เตรียมแผนรองรับไว้แล้ว คาดมีผลแค่ระยะสั้น 
นายวรภัค ธันยาวงษ์ กรรมการผู้จัดการใหญ่ ธนาคารกรุงไทย เปิดเผยว่า จากการหารือกับนักลงทุนต่างชาติ พบว่าเหตุระเบิดที่เกิดขึ้นทำให้เกิดความตื่นตระหนกเล็กน้อย โดยอุตสาหกรรมที่น่าจะได้รับผลมากที่สุดคือ กลุ่มท่องเที่ยวและโรงแรม ทำให้สินเชื่อได้รับผลกระทบบ้าง แต่การลงทุนด้านอื่นยังปกติ
อย่างไรก็ดี ธนาคารคงไม่ต้องปรับเป้าสินเชื่อปีนี้ใหม่ เพราะมีลูกค้าในภาคโรงแรมน้อย ส่วนใหญ่เป็นโรงแรมใหญ่ระดับ 5 ดาว และอยู่ในต่างจังหวัดมากกว่ากรุงเทพฯ ในระยะสั้นจึงไม่น่าจะกระทบมากนัก และธนาคารพาณิชย์ส่วนใหญ่ก็มีสินเชื่อในธุรกิจท่องเที่ยวและโรงแรมในสัดส่วนน้อยเช่นกัน 
“ส่วนการช่วยเหลือลูกค้าที่ได้รับผลกระทบ ธนาคารมีแผนรองรับสถานการณ์ฉุกเฉิน (BCP) อยู่แล้ว เพื่อให้ธุรกิจสามารถดำเนินการได้ตามปกติ ซึ่งทีมงานมีการติดตามและรายงานสถานะลูกค้าอย่างต่อเนื่อง” นายวรภัค กล่าว